Yesu' bo', le é zí à pe' ebhà kàlengbò nɛ̀ ye:
Ka zowɛ́ɛ́ pé òo tóà kàiinle.
Kɛ́ ka kpɔ́yè' è tó Aatana lé, ke ka kpɔ́yè- tó zí n lekini n lé le.
Atoosiwo n nɛà kwíi gélé-lèè ké bɛ́ɛ́á.
Yàa kwɛi, ke án woo à peà ka nɛ̀ ma:
an lò ka yàlèè baai è?
Kɛ́ an lò, ke án ka yàlèè baa, ke an bò' ke án sɛí, ke án nu ka síi, ke án lee' gi láà, ke kó yaa kiá bhi.
Sée án lóii lee' gi, ká à-zààwɛ́ɛ́ dɔn.
É à pe' kwɛi, le Toma' wɩɩ' à nɛ̀ ye:
Gwilinɛ, í lóii lee' gi, kwáá à-lèè dɔn é la ò, ko à-zààwɛ́ɛ́-le dɔn-kɔ̀ɔ̀ keeà lɔ?
Le Yesu' à yoobɔ' à gɔ̀n ye:
Wò à pè' wo:
lò Aatana pé-zààwɛ́ɛ́ laá, ke wò nle n pe le.
Wò à pè' wo:
mai-wùn laá, ke wò nle n pe le.
Wò zí à pè' wo:
sii' àa yɛn, ke wò nle n pe le.
Mɛngge àa waa n nɛ lià, ke àa bɔyèa nle n tà.
Ka nle n dɔ̀n', ke káé n nɛ dɔn' wo lɛ́ɛ.
È si tenglé bhà, ka à dɔn zì' góii tò, le ka yánwɛ́ɛ́' pá à bhà é le.
Yesu' à pe' kwɛi, le Filipu' wɩɩ' à nɛ̀ ye:
Gwilinɛ Kpáa, bhè dɔ gbáágbààa ke í i nɛ gie ko nɛ̀.
I à kɛ̀ɛ̀' kwɛi, ke àle' ko bhɔ.
Le Yesu ye:
Filipu, má mɔ́ sínmasìnma' wo ka pé zé é, yóó n dɔn àle ke gi bhe è?
Atoosiwo mɛ̂ɛ' yé yáánpá nle n bhà laá, ke yé yáánpá' wo n nɛ bhà lɛ́ɛ.
È tò' kwɛi, mɛɛ kɛɛ le í tuàn wɩ́ɩ́à ye:
án n nɛ gie ka nɛ̀ le?
Tààn à tò ke án n nɛ gi, ke n nɛ lekini ké zí n gi láà la ò, yàa bhɔ i gi mai bhà è?
An wʋʋbò' pe ka nɛ̀ ziàn láà, à ke àa gó n lekini gi.
Kɛ́ an zí wúnsɛ̀ kɛ̀ɛ̀', ke n nɛ' é n gi láà, àle à kɛɛii le.
A-wùn gi, án wʋʋ' pe' ma:
án n nɛ gi, le n nɛ lekini' n gi láà, ka kpɔ́yè- tó à lé.
Kɛ́ yàani ka kpɔ́yè òo tó zí n wʋʋ láà àle lé, à-lèè ké à bhà ke ka kpɔ́yè- tó n kɛɛ-wùn-le lé.
Án à zɛ ka nɛ̀ sii lenglèng tà ma:
mɛ̂ɛ' à kpɔ́yè- tóà n lé, an sɔ́n-wùnbò' kɛɛ láà, à-mɛ̀ɛ̀ lekini ké à kɛɛà, le è à légiètà lefienɛ́ tó kɛɛ le.
Pɔɔn- à kɛɛ ke à-mɛ̀ɛ̀- sɔ́n-wùnbò kɛɛà kwɛi láà, à gɛɛn' bhe, àle n lò n nɛ lià-yè láà à gá le.
Atoosiwo an bò' lóá n nɛ lià, ka bhàiwoà à zì n tɔ́á wún óó wún' gi, án à tó kɛɛà.
È tò' kwɛi, le n nɛ tɔ́- bhɔ nle-mii' án à gbeá láà n-wùn gi le.
Sée ka bhàiwoà n tɔ́á wún óó wún' gi, án à kɛɛà ka nɛ̀.